HTML isch 1989 vo Tim Berners-Lee am CERN in Genf entwicklet worde. Im Berners-Lee's vorstelig isch gsi, dasmu so oni grossi Problem cha Homepages erstelle u dasmu nei spezieli Programm, sogenanti Browser het, wo di Textstrukturierung umwandle inas schöns Dokument. Mit de Jahr isch aber z'Bedürfnis gwachse, im Browser o genau z'sääge, winner di einzelni Textstrukture sou anziige. Zum Biispüu weli Schrüftart u weli Farb a Textabschnitt sou ha. So isch z'Prinzip, dasmu t'Struktur vom Uusgseh tuet trenne ging meh verlore gange. Doch ide löschte Jahr hettmu a nüwi Sprach extra für z'Uusgseh vom Text erfune: CSS. Mit CSS isches ize füu iifacher Text z'formatiere u de einzelne Strukture verschideni Formatierige zuezwiise. Wüus iz endlech a möglechkiit git hetmu bide Witterentwicklig vo HTML gsiit, dasmu in zuekunft HTML numeno für z'Strukturiere vo Text wot iisetzte. So isch di nüwi Version vo HTML XHTML entstane. Das X vorum HTML stiit für Extensible. Das isch därum derzue cho, wüumu us Basis vo dem Format XML verwendet, HTML het no a anderi Grundlag bruucht. Ade Witerentwicklig vo XHTML u dennzumaus o HTML schaffet z'W3C. Das isch a Gruppa vo Lüt wo Standards für z'Internet usarbiite. Ufum Internet gfüne chamusi under www.w3c.org.